**ΕΡΕΥΝΗΤΙΚΟ ΠΑΝΕΠΙΣΤΗΜΙΑΚΟ ΙΝΣΤΙΤΟΥΤΟ ΨΥΧΙΚΗΣ ΥΓΕΙΑΣ ΝΕΥΡΟΕΠΙΣΤΗΜΩΝ ΚΑΙ ΙΑΤΡΙΚΗΣ ΑΚΡΙΒΕΙΑΣ «ΚΩΣΤΑΣ ΣΤΕΦΑΝΗΣ»**

**ΕΙΔΙΚΟ ΙΑΤΡΕΙΟ ΣΕΞΟΥΑΛΙΚΗΣ ΥΓΕΙΑΣ**

**Α΄ ΨΥΧΑΤΡΙΚΗ ΚΛΙΝΙΚΗ ΕΚΠΑ**

**ΕΚΠΑΙΔΕΥΣΗ**

**«ΨΥΧΟΣΕΞΟΥΑΛΙΚΕΣ ΔΥΣΛΕΙΤΟΥΡΓΙΕΣ: ΑΝΑΓΝΩΡΙΣΗ & ΑΝΤΙΜΕΤΩΠΙΣΗ»**

**ΟΔΗΓΟΣ ΣΠΟΥΔΩΝ**

**ΨΥΧΟΣΕΞΟΥΑΛΙΚΕΣ ΔΥΣΛΕΙΤΟΥΡΓΙΕΣ: ΑΝΑΓΝΩΡΙΣΗ & ΑΝΤΙΜΕΤΩΠΙΣΗ**

**Εισαγωγή στο Πρόγραμμα**

**Σκοπός & Αναγκαιότητα του Προγράμματος**

Το μετεκπαιδευτικό πρόγραμμα «Ψυχοσεξουαλικές δυσλειτουργίες: Αναγνώριση & Αντιμετώπιση» αποσκοπεί στην παροχή εξειδικευμένης θεωρητικής και πρακτικής κατάρτισης σε επαγγελματίες υγείας, με στόχο την εμβάθυνση στην επιστημονική κατανόηση, αξιολόγηση και παρέμβαση σε ζητήματα που άπτονται της ανθρώπινης σεξουαλικότητας.

Η θεματική των ψυχοσεξουαλικών διαταραχών και της ασυμφωνίας φύλου, όπως αυτές περιγράφονται στα πλέον σύγχρονα διαγνωστικά πλαίσια (DSM-5-TR, ICD-11, ESSM), απαιτεί πολυεπίπεδη και διεπιστημονική προσέγγιση, καθώς εμπλέκει βιολογικούς, ψυχολογικούς, και κοινωνικούς παράγοντες.

Η αναγκαιότητα του προγράμματος θεμελιώνεται:

* στην έλλειψη συστηματικής εκπαίδευσης επί των θεμάτων σεξουαλικότητας και φύλου,
* στη διαπιστωμένη ανάγκη για δεοντολογικά ορθές παρεμβάσεις,
* στην απαίτηση για εναρμόνιση των παρεχόμενων υπηρεσιών ψυχικής υγείας με τις σύγχρονες διεθνείς επιστημονικές κατευθύνσεις.

Το πρόγραμμα, με γνώμονα το βιοψυχοκοινωνικό μοντέλο, φιλοδοξεί να συμβάλει στην αναβάθμιση της επαγγελματικής πρακτικής, προάγοντας την επιστημονική κατάρτιση και εγκυρότητα.

**Σε ποιους απευθύνεται**

Το πρόγραμμα απευθύνεται σε επαγγελματίες υγείας και επιστήμονες που επιθυμούν να εμβαθύνουν στις θεωρητικές και πρακτικές διαστάσεις της ανθρώπινης σεξουαλικότητας. Ειδικότερα, το πρόγραμμα είναι σχεδιασμένο για ψυχιάτρους, ψυχολόγους, ουρολόγους, γυναικολόγους, κοινωνικούς επιστήμονες, καθώς και για άλλους επαγγελματίες που δραστηριοποιούνται στον χώρο της ψυχικής και σωματικής υγείας και ενδιαφέρονται να ενισχύσουν τις γνώσεις και τις δεξιότητές τους στο πεδίο της σεξουαλικότητας. Απευθύνεται, επίσης, σε επιστήμονες που ασχολούνται με την υποστήριξη ατόμων με θέματα ταυτότητας φύλου, καθώς και σε επαγγελματίες που επιθυμούν να εξειδικευτούν στη διαχείριση κλινικών περιστατικών με σεβασμό στις σύγχρονες επιστημονικές και δεοντολογικές αρχές.

**Περιεχόμενο Σπουδών**

**Α’ Έτος**: Το πρώτο έτος του προγράμματος εισάγει τους εκπαιδευόμενους στις βασικές θεωρητικές έννοιες της σεξολογίας, παρέχοντας μια πολυεπίπεδη και διεπιστημονική προσέγγιση της ανθρώπινης σεξουαλικότητας. Το πρόγραμμα καλύπτει θεματικές από την ιστορική, κοινωνική και πολιτισμική διάσταση της σεξουαλικότητας, έως τις βιολογικές και ψυχολογικές βάσεις της σεξουαλικής συμπεριφοράς. Περιλαμβάνονται ενότητες σχετικές με την ανάπτυξη της σεξουαλικότητας κατά την πορεία της ζωής, τις ψυχολογικές θεωρίες και τα μοντέλα σεξουαλικής απόκρισης, καθώς και τις επιδράσεις της οικογένειας και των σχέσεων. Δίνεται έμφαση στην αναγνώριση και τη διάγνωση των σεξουαλικών δυσλειτουργιών. Επίσης, διαπραγματεύεται σε βιολογικό, ψυχολογικό και κοινωνικό επίπεδο ζητήματα ταυτότητα φύλου.

**Β’ Έτος**: Το δεύτερο έτος επικεντρώνεται στην εμβάθυνση της κλινικής γνώσης και δεξιοτήτων, δίνοντας έμφαση στη διαχείριση ψυχοσεξουαλικών διαταραχών μέσω θεωρητικής διδασκαλίας, μελέτης περιστατικών και εποπτείας. Οι εκπαιδευόμενοι εκπαιδεύονται στη λήψη και αξιολόγηση ψυχοσεξουαλικού ιστορικού, την αναγνώριση και θεραπευτική αντιμετώπιση συγκεκριμένων σεξουαλικών δυσλειτουργιών (ενδεικτικά διαταραχές επιθυμίας, διέγερσης, οργασμού και πόνου) και την εφαρμογή συγκεκριμένων θεραπευτικών προσεγγίσεων, όπως το sex therapy με ζεύγη και η υποστήριξη οικογενειών ατόμων με ασυμφωνία/δυσφορία φύλου. Κατά τη διάρκεια του Β’ έτους, οι εκπαιδευόμενοι παρακολουθούν την κλινική πράξη του Ειδικού Ιατρείου Σεξουαλικής Υγείας της Α’ Ψυχιατρικής Κλινικής ΕΚΠΑ και συμμετέχουν ως συνθεραπευτές σε ψυχοθεραπείες του Ειδικού Ιατρείου υπό την εποπτεία έμπειρων θεραπευτών/διδασκόντων των προγράμματος.

**Διάρκεια & Δομή Σπουδών**

Διάρκεια

Το μετεκπαιδευτικό πρόγραμμα είναι διετούς φοίτησης. Τα μαθήματα κάθε έτους ξεκινούν την τελευταία εβδομάδα του Οκτωβρίου και ολοκληρώνονται την 1η εβδομάδα του Ιουλίου κάθε ακαδημαϊκού έτους.

Μορφή

Το πρώτο έτος του μετεκπαιδευτικού προγράμματος πραγματοποιείται **με υβριδικό τρόπο**. Η παρακολούθηση μαθημάτων για τους **κατοίκους Αττικής** είναι **υποχρεωτικά διά ζώσης** , ενώ για τους εκπαιδευόμενους **κατοίκους εκτός Αττικής** η παρακολούθηση πραγματοποιείται εξ αποστάσεως και **διαδικτυακά** μέσω πλατφόρμας.

Ωρολόγιο Πρόγραμμα

Κατά το **πρώτο έτος**, τα μαθήματα διεξάγονται **κάθε Τετάρτη** και ώρες 16:00-20:30 στο κτίριο Γ του Ερευνητικού Πανεπιστημιακού Ινστιτούτου Ψυχικής Υγείας «Κώστας Στεφανής», Σωρανού του Εφεσίου 2, Παπάγου. Κατά το **δεύτερο έτος**, τα μαθήματα διεξάγονται **κάθε δεύτερη Τετάρτη** και ώρες 16:00-20:30 στην ίδια τοποθεσία. Η κλινική εκπαίδευση του δεύτερου έτους πραγματοποιείται σε φάσεις. Κατά το πρώτο εξάμηνο, οι εκπαιδευόμενοι παρακολουθούν τη λειτουργία του Ειδικού Ιατρείου Σεξουαλικής Υγείας της Α’ ψυχιατρικής Κλινικής ΕΚΠΑ **κάθε Πέμπτη** και ώρες **11:00-13:00.** Κατά το δεύτερο εξάμηνο, οι εκπαιδευόμενοι συμμετέχουν σε ψυχοθεραπευτικές συνεδρίες καθώς και σε εποπτείας της ομάδας.

Εξεταστική διαδικασία

Η πρόοδος από το πρώτο στο δεύτερο έτος, καθώς και η ολοκλήρωση του προγράμματος, προϋποθέτει την επιτυχή αξιολόγηση μέσω γραπτών και προφορικών εξετάσεων. Η γραπτή εξέταση περιλαμβάνει ερωτήσεις πολλαπλής επιλογής που καλύπτουν τις θεματικές ενότητες οι οποίες διδάχθηκαν κατά τη διάρκεια του αντίστοιχου έτους, με στόχο την αξιολόγηση της θεωρητικής κατάρτισης των εκπαιδευομένων. Η προφορική εξέταση εστιάζει στην αξιολόγηση της κριτικής σκέψης, της σύνδεσης θεωρίας και κλινικής πράξης, καθώς και της ικανότητας του εκπαιδευομένου να προσεγγίζει με επιστημονική επάρκεια τα ζητήματα που σχετίζονται με την ψυχοσεξουαλική υγεία.

**Διδακτικές Μέθοδοι**

Το πρόγραμμα συνδυάζει θεωρητική διδασκαλία, κλινική πρακτική και εποπτεία, με στόχο την ολοκληρωμένη κατάρτιση των εκπαιδευομένων. Η θεωρητική εκπαίδευση περιλαμβάνει διαλέξεις βασισμένες στα πλέον σύγχρονα επιστημονικά δεδομένα, με έμφαση στη διεπιστημονική προσέγγιση και το βιοψυχοκοινωνικό μοντέλο κατανόησης της ανθρώπινης σεξουαλικότητας.

Η κλινική πρακτική αποτελεί αναπόσπαστο μέρος του Β’ έτους του προγράμματος και πραγματοποιείται σε δύο φάσεις. Κατά τη διάρκεια του δεύτερου έτους, οι εκπαιδευόμενοι χωρίζονται σε δύο ομάδες, οι οποίες εναλλάσσονται σε δύο κύκλους εκπαίδευσης διάρκειας δώδεκα εβδομάδων για τον κάθε ένα. Κατά τον έναν κύκλο, οι συμμετέχοντες παρακολουθούν τη λειτουργία του Ειδικού Ιατρείου Σεξουαλικής Υγείας, ενώ κατά τον άλλον συμμετέχουν ενεργά σε συνεδρίες ψυχοθεραπείας ως συνθεραπευτές υπό εποπτεία. Με τον τρόπο αυτό, διασφαλίζεται η ολοκληρωμένη κλινική κατάρτιση σε αμφότερους τους τομείς της εκπαίδευσης.

Η εποπτεία διασφαλίζει την υποστήριξη και την ανάπτυξη των κλινικών δεξιοτήτων των εκπαιδευομένων, προσφέροντας ευκαιρίες αναστοχασμού πάνω στη θεραπευτική διαδικασία, τη διαχείριση περιστατικών και τη δεοντολογικά ορθή κλινική πράξη.

**Προϋποθέσεις Εισαγωγής**

Η επιλογή των υποψηφίων για το μετεκπαιδευτικό πρόγραμμα βασίζεται σε ένα σύνολο ακαδημαϊκών, κλινικών και προσωπικών κριτηρίων, με στόχο τη διασφάλιση της ποιότητας της εκπαίδευσης και της επαγγελματικής επάρκειας των συμμετεχόντων. Η διαδικασία επιλογής περιλαμβάνει την προσωπική συνέντευξη με μέλη της επιστημονικής επιτροπής του προγράμματος, κατά την οποία αξιολογείται η συνολική εικόνα του υποψηφίου, λαμβάνοντας υπόψη το σύνολο του βιογραφικού του σημειώματος, την προηγούμενη εκπαίδευση του υποψηφίου σε ψυχοθεραπευτική προσέγγιση, καθώς και την κλινική εμπειρία στον χώρο της υγείας.

Ο/Η υποψήφιος/α καλείται, μαζί με το βιογραφικό σημείωμα, να υποβάλει έκθεση εκδήλωσης ενδιαφέροντος. Η έκθεση αυτή οφείλει να τεκμηριώνει το κίνητρο συμμετοχής στο πρόγραμμα.

Επιτυχής εισαγωγή στο 2ο έτος & ολοκλήρωση του προγράμματος

Η πρόοδος στο δεύτερο έτος προϋποθέτει την επιτυχή αξιολόγηση στις υποχρεωτικές εξετάσεις του πρώτου έτους, καθώς και τη διαμόρφωση θετικής συνολικής ακαδημαϊκής εικόνας και την έμπρακτη εκδήλωση γνήσιου ενδιαφέροντος για το αντικείμενο της εκπαίδευσης. Επιπλέον, η παρακολούθηση του δεύτερου έτους **απαιτεί** τη **φυσική παρουσία** κατά την κλινική πρακτική. Οι εκπαιδευόμενοι που διαμένουν εκτός Αττικής και επιθυμούν να συνεχίσουν στο δεύτερο έτος θα πρέπει να διασφαλίσουν τη δυνατότητα παρακολούθησης των κλινικών δραστηριοτήτων δια ζώσης. Σε περίπτωση που δε δύνανται να συνεχίσουν στο δεύτερο έτος, χορηγείται βεβαίωση παρακολούθησης του πρώτου έτους του προγράμματος.

Κόστος συμμετοχής

Το κόστος συμμετοχής στο μετεκπαιδευτικό πρόγραμμα ανέρχεται στο ποσό των 1.700 ευρώ ανά έτος. Το ποσό αυτό καταβάλλεται σε τρεις δόσεις, σύμφωνα με προκαθορισμένο χρονοδιάγραμμα που γνωστοποιείται στους εκπαιδευόμενους κατά την έναρξη του ακαδημαϊκού έτους. Η καταβολή των διδάκτρων θα πρέπει να πραγματοποιείται εντός των καθορισμένων προθεσμιών. Τυχόν καθυστερήσεις στις οικονομικές υποχρεώσεις συνεπάγονται διακοπή της δυνατότητας συνέχισης της παρακολούθησης του προγράμματος μέχρι την τακτοποίηση των σχετικών εκκρεμοτήτων.

**Επιστημονική Ομάδα / Διδάσκοντες**

Την επιστημονική εποπτεία και τον συντονισμό του προγράμματος έχει ο κ. Μουρίκης, ψυχίατρος, PhD, υπεύθυνος του Ειδικού Ιατρείου Σεξουαλικής Υγείας και μέλος του Εργαστηριακού Διδακτικού Προσωπικού του ΕΚΠΑ. Η εκπαιδευτική ομάδα πλαισιώνεται από συνεργάτες του Ειδικού Ιατρείου, οι οποίοι δραστηριοποιούνται επί σειρά ετών στην αξιολόγηση, διάγνωση και θεραπεία ψυχοσεξουαλικών διαταραχών, συνδυάζοντας τη συνεχή κλινική άσκηση με την επιστημονική έρευνα. Παράλληλα, το διδακτικό σχήμα ενισχύεται από επιστήμονες προερχόμενους από διαφορετικά πεδία της ιατρικής και της ψυχικής υγείας, οι οποίοι διαθέτουν ιδιαίτερη εξειδίκευση και αναγνωρισμένη εμπειρία στο αντικείμενο του προγράμματος. Η διεπιστημονική προσέγγιση διασφαλίζει την υψηλή ποιότητα της εκπαίδευσης και την πολύπλευρη θεώρηση των σύνθετων ζητημάτων που άπτονται της σεξουαλικής υγείας.

**Όροι Παρακολούθησης και Εκπαιδευτικές Υποχρεώσεις**

Με την αποδοχή της συμμετοχής τους στο μετεκπαιδευτικό πρόγραμμα, οι εκπαιδευόμενοι λαμβάνουν αναλυτικό έντυπο που περιγράφει τις προϋποθέσεις, τις υποχρεώσεις και το πλαίσιο λειτουργίας του προγράμματος. Το έντυπο αυτό επιβεβαιώνει ότι έχουν λάβει πλήρη γνώση των όρων και των υποχρεώσεων που συνοδεύουν την παρακολούθηση του προγράμματος και δεσμεύονται στην τήρησή τους καθ’ όλη τη διάρκεια της φοίτησής τους. Η συμμόρφωση προς τα αναφερόμενα στο έντυπο αποτελεί ουσιώδη προϋπόθεση για τη συνέχιση της συμμετοχής στο πρόγραμμα και για την επιτυχή ολοκλήρωση της εκπαίδευσης. Η μη τήρηση των αναφερόμενων υποχρεώσεων ενδέχεται να οδηγήσει σε περιορισμό της συμμετοχής ή και διακοπή της φοίτησης, σύμφωνα με τα προβλεπόμενα από τη διοίκηση του προγράμματος. Το έντυπο θα τηρείται στο αρχείο του προγράμματος ως τεκμήριο ενημέρωσης και αποδοχής των όρων από τον εκπαιδευόμενο.